***Aspecte privind practica de a depune la materialele dosarelor examinate de instanțele de judecată, a documentelor ce integrează date cu caracter personal ale persoanelor fizice, care nu sunt vizate în cazul examinat***

Centrul Naţional pentru Protecţia Datelor cu Caracter Personal al Republicii Moldova (CNPDCP), comunică că în activitatea sa a fost sesizat asupra practicii de a depune la materialele dosarelor examinate de instanțele de judecată, în calitate de probe, documente care conțin date cu caracter personal ale persoanelor fizice, care, nu sunt vizate în cazul examinat de instanța de judecată, respectiv, nefiind identificată existența unei legături cauzale dintre datele cu caracter personal dezvăluite și cauza examinată.

Potrivit speței sesizate la cererea de chemare în judecată au fost anexate înscrisuri care conțineau datele cu caracter personal (numele, prenumele, IDNP, data și numărul contractului, suma contractată, datoriile) ale unui număr impunător de persoane care nu aveau nici o tangență cu cauza aflată spre examinare în instanța de judecată. În consecință, CNPDCP s-a autosesizat în temeiul art. 27 alin. (4) din Legea privind protecția datelor cu caracter personal în privința neconformităților evocate supra, în vederea efectuării unei investigații mai ample asupra tuturor circumstanțelor privind legalitatea prelucrării datelor cu caracter personal.

În rezultat, CNPDCP a emis actul administrativ prin care a constatat că acțiunile descrise supra reprezintă o încălcare a prevederilor art. 4 alin. (1) lit. c), art. 29 și 30 ale Legii nr. 133/2011 privind protecția datelor cu caracter personal.

În acest context, menționăm că orice operaţiune care se efectuează asupra datelor cu caracter personal, urmează a fi efectuată în condiţiile strict stabilite de Legea privind protecţia datelor cu caracter personal, precum și să nu prejudicieze interesele sau drepturile şi libertăţile fundamentale ale acestora, ca subiecţi de date cu caracter personal.

Astfel, o pondere deosebită prezintă principiul pertinenței și neexcesivității, care este orientat spre prelucrarea doar a datelor care sunt adecvate, pertinente și neexcesive în raport cu scopurile pentru care sunt colectate și/sau ulterior prelucrate. Categoriile de date selectate pentru prelucrare trebuie să fie necesare pentru a atinge scopul general declarat al operațiunilor de prelucrare, iar un operator ar trebui să limiteze colectarea de date strict la acele informații direct relevante pentru scopul specific urmărit de prelucrare.

Reliefăm, că potrivit art. 1 din Legea nr. 133/2011 privind protecția datelor cu caracter personal, scopul actului normativ menționat este asigurarea protecției drepturilor şi libertăților fundamentale ale persoanei fizice în ceea ce privește prelucrarea datelor cu caracter personal, în special a dreptului la inviolabilitatea vieții intime, familiale şi private.

Potrivit noțiunilor definite la art. 3 al Legii nr. 133 din 08.07.2011 privind protecția datelor cu caracter personal:

**date cu caracter personal** constituie orice informație referitoare la o persoană fizică identificată sau identificabilă (subiect al datelor cu caracter personal). Persoana identificabilă este persoana care poate fi identificată, direct sau indirect, prin referire la un număr de identificare sau la unul ori mai multe elemente specifice identității sale fizice, fiziologice, psihice, economice, culturale sau sociale.

**prelucrarea datelor cu caracter personal** reprezintă orice operațiune sau serie de operațiuni care se efectuează asupra datelor cu caracter personal prin mijloace automatizate sau neautomatizate, cum ar fi colectarea, înregistrarea, organizarea, stocarea, păstrarea, restabilirea, adaptarea ori modificarea, extragerea, consultarea, utilizarea, dezvăluirea prin transmitere, diseminare sau în orice alt mod, alăturarea ori combinarea, blocarea, ștergerea sau distrugerea;

**operator** reprezintă persoana fizică sau persoana juridică de drept public sau de drept privat, inclusiv autoritatea publică, orice altă instituţie ori organizaţie care, în mod individual sau împreună cu altele, stabileşte scopurile şi mijloacele de prelucrare a datelor cu caracter personal prevăzute în mod expres de legislaţia în vigoare [...].

În corespundere cu prevederile art. 4 al aceleiași legi, datele cu caracter personal care fac obiectul prelucrării trebuie să fie:

- prelucrate în mod corect şi conform prevederilor legii;

- colectate în scopuri determinate, explicite şi legitime, iar ulterior să nu fie prelucrate într-un mod incompatibil cu aceste scopuri;

- adecvate, pertinente şi neexcesive în ceea ce privește scopul pentru care sunt colectate şi/sau prelucrate ulterior.

Articolul 5 alin. (1) al legii precitate, prevede că operațiunile de prelucrare a datelor cu caracter personal se efectuează cu consimțământul subiectului datelor cu caracter personal.

Totodată, consimțământul subiectului datelor cu caracter personal nu este cerut în cazurile prevăzute exhaustiv de art. 5 alin. (5) al aceluiași act legislativ, și anume, pentru:

a) executarea unui contract la care subiectul datelor cu caracter personal este parte sau pentru luarea unor măsuri înaintea încheierii contractului, la cererea acestuia;

b) îndeplinirea unei obligații care îi revine operatorului conform legii;

c) protejarea vieții, integrității fizice sau a sănătății subiectului datelor cu caracter personal;

d) executarea sarcinilor de interes public sau care rezultă din exercitarea prerogativelor de autoritate publică cu care este învestit operatorul sau terțul căruia îi sunt dezvăluite datele cu caracter personal;

e) realizarea unui interes legitim al operatorului sau al terțului căruia îi sunt dezvăluite datele cu caracter personal, cu condiția ca acest interes să nu prejudicieze interesele sau drepturile şi libertățile fundamentale ale subiectului datelor cu caracter personal;

f) scopuri statistice, de cercetare istorică sau științifică, cu condiția ca datele cu caracter personal să rămână anonime pe toată durata prelucrării.

g) schimbul de date în condițiile legislației în vigoare cu privire la schimbul de date şi interoperabilitate.

Subsecvent, urmează a fi remarcate prevederile art. 29 și 30 din Legea nr. 133/2011, potrivit cărora operatorilor le revine obligația de a asigura confidențialitatea datelor cu caracter personal și securitatea prelucrării acestora.

În acest sens, având în vedere practica menționată supra, CNPDCP atrage atenția că prelucrarea datelor cu caracter personal care au devenit cunoscute în anumite circumstanțe (numele, prenumele, adresa de domiciliu, IDNP etc.) urmează a fi efectuată în strictă conformitate cu prevederile Legii nr. 133/2011, având la bază un scop și temei legal în acest sens.

Aferent prevederilor menționate supra, urmează a fi notate prevederile art. 118 din Codul de procedură civilă, potrivit cărora **fiecare parte trebuie să dovedească circumstanţele pe care le invocă drept temei al pretenţiilor şi obiecţiilor sale,** dacă legea nu dispune altfel.

Subsecvent, potrivit art. 166 din Codul de procedură civilă, oricine pretinde un drept împotriva unei alte persoane ori are un interes pentru constatarea existenţei sau inexistenţei unui drept trebuie să depună în instanţa competentă **o cerere de chemare în judecată**. **La cererea de chemare în judecată se anexează un şir de documente**, **inclusiv** **documentele care certifică circumstanţele pe care reclamantul îşi întemeiază pretenţiile**, conform art. 167 din Codul de procedură civilă.

În aceste condiţii, părțile implicate într-un proces de judecată sau reprezentanții acestora, îşi realizează drepturile şi obligaţiile ce le revin în cadrul acestuia.

**Prin urmare, menţionăm că, o astfel de operaţiune de prelucrare a datelor cu caracter personal nu contravine principiilor de protecţie a datelor cu caracter personal, atît timp cît aceasta este necesară pentru realizarea unui interes legitim prin apărarea drepturilor în justiţie**, respectînd prevederile art. 5 alin. (5) lit. e) din Legea privind protecţia datelor cu caracter personal şi, atît timp, cît aceste informaţii (ce constituie material probatoriu în procesul contravențional/civil/penal) **nu sînt dezvăluite terţilor neautorizaţi.**

La fel, comunicăm că în conformitate cu noţiunile statuate de art. 3 al Legii privind protecţia datelor cu caracter personal, **nu sînt considerate destinatari** organele din domeniul apărării naţionale, securităţii statului şi ordinii publice, organele de urmărire penală şi **instanţele judecătoreşti cărora li se comunică date cu caracter personal în cadrul exercitării competenţelor stabilite de lege**.

În această ordine de idei, aprecierea probelor la examinarea cauzelor judiciare se efectuează în strictă conformitate cu prevederile Codului de procedură civilă art.130 alin. (1), care prevede că, **unicul organ împuternicit în vederea aprecierii necesităţii şi pertinenţei probelor la judecarea cauzei, este instanţa de judecată** or, instanța de judecată, chiar dacă nu este destinatar în raport cu datele cu caracter personal pe care le primește pentru exercitarea competențelor funcționale, ar trebui să aprecieze, pe parcursul examinării cauzei pertinența informației prezentată în calitate de probă.

**Totuși, urmează a menționa că adesea înscrisurile prezentate în calitate de probă la dosar, integrează date cu caracter personal a persoanelor care, în fapt, nu se află în raport de tangență cu obiectul cauzei examinate de către instanța de judecată.**

**În acest sens, reliefăm că părțile implicate în proces sau reprezentanții acestora, înainte de a prezenta înscrisurile în calitate de probă pe care își întemeiază poziția, urmează mai întîi de toate să examineze cît de relevante sunt datele cu caracter personal, reflectate în aceste înscrisuri, care vizează persoane fizice care nu au nici o tangență cu cauza examinată de instanța de judecată.**

La acest capitol CNPDCP remarcă că, prevederile art. 138 alin. (3) Cod de procedură civilă, reprezintă **o garanție pentru protecția datelor în cadrul ședințelor de judecată și în procesul de prezentare a înscrisurilor probe în cadrul ședințelor de judecată.** Astfel, potrivit acestuia, **dacă pentru soluţionarea cauzei importanţă are numai o parte din document, instanţa primeşte un extras din el, autentificat în modul stabilit de lege** (după caz, cu prezentarea documentului original în instanța de judecată în vederea contrapunerii acestuia cu extrasul autentificat).

Aceeași forță de garanție juridică o prezintă art. 117 Cod de procedură civilă, **care reglementează necesitatea existenței unei legături cauzale între obiectul de examinare a unei cauze civile și probele administrate în cursul examinării cauzei civile**. Aplicarea articolului prenotat în practică presupune, că toate probele administrate în cursul examinării unei cauze civile trebuie să servească la constatarea circumstanțelor ce justifică pretențiile şi obiecțiile părților, precum şi a altor împrejurări importante pentru justa soluționare a cauzei.

Conceptul pertinenței datelor prelucrate și neexcesivității are o semnificație foarte puternică pentru stabilirea unui circuit securizat al operațiunii de prelucrare a datelor cu caracter personal și pentru siguranța subiecților de date cu caracter personal. În speța de față, aplicarea principiului pertinenței de către avocați ar fi constat în limitarea volumului de date cu caracter personal la datele personale care prezentau relevanță pentru cauzele examinate, **cu depersonalizarea datelor care sunt irelevante pentru caz**, **potrivit prevederilor art. 31 a Legii nr. 133/2011 privind protecția datelor cu caracter personal.**

Suplimentar, un alt caz, care a atras atenția CNPDCP, este faptul transmiterii de către părțile implicate în proces sau reprezentanții acestora, destinatarilor, prin intermediul, unor persoane terțe, a diferitor înscrisuri (somații, cereri prealabile), în formă deschisă (fără plic), spre exemplu, în cadrul procedurii prealabile.

Subsidiar, menționăm că în cazul descris supra, are loc o dezvăluire a datelor cu caracter personal către persoane neautorizate. Astfel, ulterior, aceste date pot fi, utilizate de părțile terțe în scopuri ce ar putea prejudicia anumite interese ale subiecților de date cu caracter personal vizați, spre exemplu, în scopuri comerciale și pot crea riscuri, precum furtul de identitate, pierderi financiare, pierderea unor oportunități comerciale sau de angajare, daune fizice, etc.

În aceste condiții, pentru a putea răspunde la reclamațiile subiecților de date cu caracter personal vizați, CNPDCP atenționează asupra necesității implementării mecanismelor de asigurare a confidențialității datelor cu caracter personal.

Menționăm că, operatorii de date, sunt responsabili de respectarea conformității/legalității prelucrării datelor cu caracter personal și răspund pentru aceste operațiuni, prin urmare, trebuie să fie în măsură să demonstreze că activitățile de prelucrare a datelor cu caracter personal se efectuează în corespundere cu prevederile Legii privind protecția datelor cu caracter personal.